钦定古今图书集成/明伦汇编/氏族典/第091卷 > 《凌迪知万姓统谱》 > 瞿式耜
## 钦定古今图书集成/明伦汇编/氏族典/第091卷 > 《凌迪知万姓统谱》 > 瞿式耜

按《明外史瞿式耜传》：“式耜，字起田，常熟人，湖广参议
汝说子也。举万历四十四年进士，授吉安、永丰知县，
有惠政。天启元年，调江陵。永丰民乞留，命再任。以忧
归。崇祯元年，擢户科给事中。矫矫立名，所建白多当
帝意。十月，诏会推，阁臣钱谦益谋沮周延儒，式耜言
于当事，摈弗推。温体仁发难，坐贬谪，废于家。福王立”，
起应天府丞。已，擢右佥都御史，巡抚广西。唐王监国，
擢式耜兵部右侍郎，协理戎政。式耜不入朝，退居广
东。立永明王由榔王，进式耜吏部右侍郎、东阁大学
士兼掌吏部事。肇庆破，王将走全州。式耜极陈桂林
形势，请留，不许；自请“留守”，许之。进文渊阁大学士兼
兵部尚书，赐剑，便宜从事。式耜身立矢石中，与士卒
同甘苦，故人无叛志。援兵索饷而哗，式耜括库不足，
妻邵捐簪珥佐之。王封式耜临桂伯，郝永忠请王西
走，式耜力争。王曰：“卿不过欲予死社稷耳！”式耜为泣
下沾衣。王驻南宁，式耜遣使慰三宫起居，王为泣下。
式耜身在外，政有阙，必疏谏。王亦褒纳，召入直，以文
渊印畀之，式耜终不入也。王永祚降，式耜端坐府中，
部将请上马速走，式耜坚不听。俄总督张同敞至，誓
偕死，乃相对饮酒。兵至，幽于民舍，赋诗倡和，得百馀
首。将就刑，从容肃衣冠，南向拜讫，与同敞并死。